[{"text_idx": "#000001", "text": "Rhybudd bod rhannau helaeth o boblogaeth Cymru mewn peryg o gael eu \u2018gwahardd o fywyd modern\u2019 sydd ar dudalen flaen rhifyn Awst Y Cymro wrth i un o bwyllgorau ein Senedd dynnu sylw at broblemau parhaol ein gwlad ag ansawdd cysylltiadau band eang."}, {"text_idx": "#000003", "text": "Wrth gwrs mae dychweliad y Brifwyl yn cael sylw yn y rhifyn hefyd gydag ambell i lun o ddyddiau cyntaf yr W\u0302yl hir ddisgwyliedig."}, {"text_idx": "#000004", "text": "Sia\u0302p dyfodol yr iaith sydd gan Dafydd Iwan y mis yma a phwysigrwydd ein diwylliant byw yn ein cymunedau i\u2019r dyfodol hynny. Meddai: \u201cMae llawer o awyr yn cael ei falu, a llawer o ddwli yn cael ei ddweud wrth drafod y Gymraeg a\u2019i dyfodol. Ac y mae\u2019r rhan fwyaf sy\u2019n cymryd rhan yn y trafod hynny wedi colli cysylltiad a\u0302\u2019u gwreiddiau, ac wedi anghofio beth yw bod yn rhan o ddiwylliant a chymuned Gymraeg go iawn.\nDyna pam mae\u2019n rhaid inni sicrhau dyfodol ein cymunedau gwledig \u2013 yn ogystal a\u0302\u2019n cymunedau dinesig-Cymraeg, a datganoli cymaint fyth ag y medrwn o Gaerdydd a\u2019r De-ddwyrain. Mae datblygu\u2019r Gymraeg fel iaith ddinesig yn bwysig, wrth gwrs, ond cwbl hanfodol yw sicrhau economi a chymdeithas yr ardaloedd gwledig os ydym am sicrhau ffyniant i\u2019n hiaith a\u2019i diwylliant amrywiol.\u201d"}, {"text_idx": "#000006", "text": "So\u0302n am sut mae Cymru wedi esblygu ac aeddfedu cymaint ers Arwisgo 1969 mae\u2019r colofnydd Trefor Jones wrth gyferbynnu\u2019r ymateb i\u2019r digwyddiad hwnnw a\u2019r Jiwbili\u0302 ddiweddar. Meddai Trefor: \u201cCymerodd dipyn o asgwrn cefn yn 1969 i wrthwynebu\u2019r dathliad Hollywoodaidd yng nghastell Edward y Cyntaf.\n\u201cA chofiaf mai ni oedd un o\u2019r ychydig dai heb faner Jac yr Undeb yn y stryd, yn ogystal cafwyd te parti stryd... Wrth sgrolio dros hanner canrif yn ddiweddarach at y Jiwbili\u0302 Blatinwm, gwelwyd cymdeithas a gwledydd gwahanol iawn.\u201d"}, {"text_idx": "#000007", "text": "A trist oedd y colofnydd Esyllt Sears wrth wylio Ewros y Menywod. Nid jyst am fod Cymru ddim yn chwarae ond iddi hi beidio a\u0302 chael gwireddu ei \u2018photensial pe\u0302l-droedaidd\u2019 pan yn iau. Meddai: \u201cMae fy merch, sy\u2019n chwarae ddwywaith yr wythnos, yn ei chael hi\u2019n anodd deall pam nad o\u2019n i\u2019n gallu chwarae pan o\u2019n i ei hoedran hi.\u201d"}, {"text_idx": "#000008", "text": "Mae rhifyn Awst Y Cymro ar gael o siopau ar draws Cymru. I dderbyn copi drwy\u2019r post bob mis trefnwch danysgrifiad blwyddyn i\u2019r Cymro am \u00a327 trwy gysylltu a\u0302 ni: gwyb@ycymro.cymru"}, {"text_idx": "#000009", "text": "Cyhoeddir gan Cyfryngau Cymru Cyf."}]